ลุ้น SET วันนี้ทดสอบแนวต้าน 1,660 จุด หลังดาวโจนส์พุ่งเกือบ 200 จุด แนะจับตาผลประชุม กนง.
ลุ้น SET วันนี้ทดสอบแนวต้าน 1,660 จุด หลังดาวโจนส์พุ่งเกือบ 200 จุด แนะจับตาผลประชุม กนง.
6 ก.พ. 2562

ผู้สื่อข่าวรายงานว่า ตลาดหุ้นเอเชียส่วนใหญ่ยังคงปิดทำการในวันนี้เนื่องในเทศกาลตรุษจีน ขณะที่นักลงทุนจับตาประธานาธิบดีโดนัลด์ ทรัมป์ แถลงนโยบายประจำปี (State of the Union) ต่อสภาคองเกรสสหรัฐในเวลา 09.00 น.ของวันนี้ตามเวลาไทย
โดยดัชนี NIKKEI 225 ตลาดหุ้นญี่ปุ่นเปิดวันนี้ที่ 20,928.87 จุด เพิ่มขึ้น 84.42 จุด, +0.40%
ตลาดหุ้นจีน ตลาดหุ้นฮ่องกง ตลาดหุ้นไต้หวัน ตลาดหุ้นเกาหลีใต้ ตลาดหุ้นสิงคโปร์ และตลาดหุ้นมาเลเซีย ปิดทำการวันนี้เนื่องในเทศกาลตรุษจีน
ทั้งนี้ ดัชนีดาวโจนส์ปิดทำการเมื่อคืนนี้ที่ระดับ 25,411.52 จุด บวก 172.15 จุด หรือ 0.68%
ด้านนายกิติชาญ ศิริสุขอาชา ผู้อำนวยการอาวุโสฝ่ายวิเคราะห์หลักทรัพย์รายย่อย บล.ซีจีเอส-ซีไอเอ็มบี (ประเทศไทย) กล่าวว่า ตลาดหุ้นไทยเช้านี้คาดว่าจะฟื้นตัวขึ้นได้หลังจากที่เมื่อวานนี้ได้ปรับฐานเล็กน้อย โดยหลายตลาดในภูมิภาคยังปิดทำการเนื่องในเทศกาลตรุษจีน แต่ดาวโจนส์เมื่อคืนที่ผ่านมาได้ปรับตัวขึ้นตอบรับผลประกอบการของบริษัทจดทะเบียนในสหรัฐฯที่ออกมาดี อีกทั้งช่วงนี้ตลาดฯ ไม่ได้มีปัจจัยเสี่ยงอะไรเท่าไร อย่างสงครามการค้าก็ยังคืบหน้าในทางที่ดี และราคาน้ำมันก็อ่อนตัวลงเล็กน้อย
ทั้งนี้ วันนี้ให้จับตาการประชุมคณะกรรมการนโยบายการเงิน (กนง.) ก็คาดว่าจะคงอัตราดอกเบี้ยนโยบายไว้ที่ 1.75% และให้จับตาประธานาธิบดีโดนัลด์ ทรัมป์ แห่งสหรัฐฯ จะแถลงนโยบายประจำปีต่อสภาคองเกรสในวันนี้ด้วย
สำหรับบ้านเราให้ติดตามการทยอยประกาศผลประกอบการของบริษัทจดทะเบียนต่อไป และการเลือกตั้งก็เป็นไปตาม Step รวมทั้งให้ติดตาม MSCI จะประกาศ MSCI Quarterly Index Review ในวันที่ 11 ก.พ.นี้ ซึ่งก็มีนัยยะต่อตลาดฯ พร้อมให้แนวรับ 1,645 จุด ส่วนแนวต้าน 1,658 จุด
ด้านนักวิเคราะห์ บล.แอพเพิล เวลธ์ ประเมินดัชนี SET วันนี้ทรงตัวในกรอบแนวรับ 1,640 แนวต้าน 1,660 จุด และรอการรายงานกำไรของ ADVANC ในวันพรุ่งนี้ คาดไตรมาส 4/61 มีกำไรอยู่ที่ 6.98 พันล้านบาท เพิ่มขึ้น 2.6% จากไตรมาสก่อน แต่ลดลง 9% จากปีก่อน แนะนำเก็งกำไรระยะสั้น BCP, ESSO, SPRC ได้รับผลบวกค่าการกลั่นสิงค์โปร์สัปดาห์ก่อนเพิ่มขึ้น 14%